CELEX: 32021R0930
Language: lt
Date: 2021-03-01 00:00:00
Title: Komisijos deleguotasis reglamentas (ES) 2021/930 2021 m. kovo 1 d. kuriuo Europos Parlamento ir Tarybos reglamentas (ES) Nr. 575/2013 papildomas techniniais reguliavimo standartais, kuriais patikslinamas to reglamento 181 straipsnio 1 dalies b punkte ir 182 straipsnio 1 dalies b punkte nurodyto ekonominio nuosmukio pobūdis, dydis ir trukmė (Tekstas svarbus EEE)

2021 6 10   
               
               
                  LT
               
               
                  Europos Sąjungos oficialusis leidinys
               
               
                  L 204/1
               
            
         KOMISIJOS DELEGUOTASIS REGLAMENTAS (ES) 2021/930
         2021 m. kovo 1 d.
         kuriuo Europos Parlamento ir Tarybos reglamentas (ES) Nr. 575/2013 papildomas techniniais reguliavimo standartais, kuriais patikslinamas to reglamento 181 straipsnio 1 dalies b punkte ir 182 straipsnio 1 dalies b punkte nurodyto ekonominio nuosmukio pobūdis, dydis ir trukmė
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 181 straipsnio 3 dalies trečią pastraipą ir 182 straipsnio 4 dalies trečią pastraipą,
         kadangi:
         
                     (1)
                  
                  
                     Reglamento (ES) Nr. 575/2013 181 straipsnio 1 dalies b punkte reikalaujama, kad įstaigos, kiekybiškai vertindamos rizikos parametrus, sietinus su reitingų rangais ar grupėmis, naudotų savus LGD įverčius, kurie tinka ekonominio nuosmukio atveju, jei jie yra konservatyvesni už ilgalaikį vidurkį. Panašiai to reglamento 182 straipsnio 1 dalies b punkte reikalaujama, kad įstaigos naudotų savus perskaičiavimo koeficientų įverčius, kurie tinka ekonominio nuosmukio atveju, jei jie yra konservatyvesni už ilgalaikį vidurkį;
                  
               
                     (2)
                  
                  
                     atsižvelgiant į skirtingų portfelių ypatumus, turėtų būti reikalaujama, kad įstaigos atskirai nustatytų ekonominį nuosmukį kiekvienai pozicijų rūšiai, apibrėžtai Reglamento (ES) Nr. 575/2013 142 straipsnio 1 dalies 2 punkte;
                  
               
                     (3)
                  
                  
                     atitinkamos pozicijų rūšies ekonominio nuosmukio pobūdis turėtų būti apibrėžtas remiantis ekonominių rodiklių, kurie laikomi arba tos pozicijų rūšies ekonominio ciklo aiškinamaisiais kintamaisiais, arba rodikliais, rinkiniu. Ekonominių rodiklių rinkinys turėtų apimti ir makroekonominius, ir su kreditais susijusius rodiklius. Apskritai kalbant, taip siekiama užtikrinti, kad panašios pozicijų rūšies atveju įstaigos nustatytų tą patį ekonominį nuosmukį;
                  
               
                     (4)
                  
                  
                     nors realizuotų LGD ir realizuotų perskaičiavimo koeficientų lygis gali gerokai viršyti ilgalaikį vidurkį dėl ekonominio nuosmukio, ekonominiam nuosmukiui būdingos sąlygos neturėtų būti laikomos lygiavertėmis testavimo nepalankiausiomis sąlygomis aplinkybėms. Testavimo nepalankiausiomis sąlygomis aplinkybės gali būti sunkesnės ir gali būti taikomi ekstremalesni scenarijai, kurie nebūtinai grindžiami istoriniu stebėjimu. Reglamente (ES) Nr. 575/2013 ir jį papildančiuose deleguotuosiuose aktuose tinkamai numatytas testavimas nepalankiausiomis sąlygomis tais atvejais, kai jis būtinas, o nuostatose, susijusiose su savais LGD ir savais perskaičiavimo koeficientų įverčiais, tokio testavimo nepalankiausiomis sąlygomis reikalavimo nėra. Ekonominio nuosmukio specifikacija, taikoma saviems LGD ir saviems perskaičiavimo koeficientų įverčiams, turėtų būti grindžiama istoriškai stebimomis ekonominėmis sąlygomis;
                  
               
                     (5)
                  
                  
                     ekonominio nuosmukio dydis turėtų būti apibrėžtas remiantis ekonominių rodiklių, kuriais apibūdinamas nuosmukio pobūdis konkrečiai pozicijų rūšiai, blogiausiomis 12 mėnesių vertėmis, nustatytomis per atitinkamą istorinį laikotarpį. Kiekvienam rinkinio ekonominiam rodikliui turėtų būti naudojama blogiausia 12 mėnesių vertė, nes ja užtikrinama pusiausvyra tarp stabilumo ir blogiausių sąlygų, stebimų per atitinkamą laikotarpį, nustatymo. Šis metodas buvo pasirinktas dėl 12 mėnesių apžvalgos paprastumo ir taip pat dėl to, kad naudojant ilgesnio laikotarpio vidurkį galėtų pagerėti stebimos atitinkamo ekonominio rodiklio nepalankios sąlygos. Trumpesnių laikotarpių, pavyzdžiui, ketvirčio, vertės gali priklausyti nuo sezoniškumo. Kita vertus, taikant ilgesnių laikotarpių, pavyzdžiui, 36 mėnesių, vidurkio vertes gali neatsispindėti nepalankios sąlygos;
                  
               
                     (6)
                  
                  
                     net pranešant ekonominius rodiklius kasmet, 12 mėnesių laikotarpis, kuriam priskiriami rodikliai, nebūtinai sutampa visais atvejais. Kai kurie rodikliai susieti su kalendoriniais metais, kiti – su finansiniais metais, treti – su mokestiniais metais ir pan. Todėl, siekiant nustatyti ekonominį nuosmukį tiek kasmet pranešamų ekonominių rodiklių, tiek dažniau fiksuojamų rodiklių atveju, turėtų būti įmanoma taikyti 12 mėnesių laikotarpius, kurie prasideda bet kuriuo metų laiku;
                  
               
                     (7)
                  
                  
                     atsižvelgiant į tai, kad tam tikros rūšies pozicijas gali sudaryti pozicijos, susijusios su skirtingomis įmonėmis, sektoriais ar geografinėmis vietovėmis, tam tikros rūšies pozicijų atveju ekonominis nuosmukis gali apimti vieną ar kelis skirtingus nuosmukio laikotarpius. Nuosmukio laikotarpis turėtų būti pripažįstamas kaip konkretus laikotarpis, per kurį pasiekiama svarbaus ekonominio rodiklio blogiausia 12 mėnesių vertė. Jei aukščiausio pakilimo ar žemiausio kritimo taškai, susiję su blogiausia 12 mėnesių verte, nustatyta dviem ar daugiau ekonominių rodiklių, pasiekiami vienu metu arba netrukus vienas po kito, visi tokie ekonominiai rodikliai turėtų būti priskiriami tam pačiam nuosmukio laikotarpiui. Galimybė pripažinti ekonominį nuosmukį, kuris apima daugiau nei vieną atskirą nuosmukio laikotarpį, leidžiama siekiant užtikrinti, kad nustatant nesidubliuojančius nuosmukio laikotarpius, kurie turi būti analizuojami atsižvelgiant į nuosmukio LGD įvertį ir nuosmukio perskaičiavimo koeficientų įvertį, būtų atsižvelgiama į kiekvieną svarbų ekonominį rodiklį;
                  
               
                     (8)
                  
                  
                     kad būtų paprasčiau, tikslinga sudaryti ekonominių rodiklių, į kuriuos reikia atsižvelgti visais atvejais, sąrašą. Tačiau, atsižvelgiant į konkrečių portfelių ypatumus, turėtų būti reikalaujama, kad įstaigos taip pat atsižvelgtų į papildomus ekonominius rodiklius, kurie yra konkrečios pozicijų rūšies ekonominio ciklo aiškinamieji kintamieji arba rodikliai;
                  
               
                     (9)
                  
                  
                     atsižvelgiant į didelę portfelių įvairovę geografiniu ir sektorių požiūriu, neįmanoma nustatyti tikslių duomenų šaltinių, kurie turi būti naudojami kiekvienam į sąrašą įtrauktam rodikliui kiekvienoje pasaulio jurisdikcijoje ir kiekviename sektoriuje. Be to, pagal Reglamentą (ES) Nr. 575/2013 įstaigos jau turi naudoti patikimus duomenis ir turėti patikimas sistemas, skirtas visų rizikos parametrų patikimumui vertinti. Bet kuriuo atveju iš įstaigų bus reikalaujama įrodyti duomenų šaltinių, kuriuos jos naudoja rodiklių vertėms gauti, tikslumą ir patikimumą. Todėl šiame reglamente nebūtina nustatyti konkrečių taisyklių dėl tikslių naudotinų duomenų šaltinių;
                  
               
                     (10)
                  
                  
                     įstaigos turėtų naudoti tinkamus patikimus duomenų šaltinius, tačiau neturėtų būti reikalaujama, kad jos gautų turimų ekonominių rodiklių duomenis, jei tokio veiksmo sąnaudos yra neproporcingos, atsižvelgiant į rodiklio rūšį ir svarstomų pozicijų rūšies reikšmingumą, palyginti su kitomis portfelio pozicijų rūšimis;
                  
               
                     (11)
                  
                  
                     ekonominiai rodikliai turi būti vertinami atitinkamai pagal lygius arba lygių pokyčius, atsižvelgiant į tai, kaip paprastai pranešama apie ekonominį rodiklį ir kokiu mastu jis gali atskleisti cikliškumą;
                  
               
                     (12)
                  
                  
                     ekonominis rodiklis turėtų būti įtrauktas į svarbių ekonominių rodiklių rinkinį vieną kartą kiekvienai jurisdikcijai arba atitinkamais atvejais mažesnei geografinei teritorijai, kuri reprezentuoja reikšmingą svarstomos pozicijų rūšies dalį. Taip siekiama užtikrinti, kad rodiklių rinkinys teisingai atspindėtų tai pozicijų rūšiai priskiriamų pozicijų geografinį derinį. Panaši taisyklė turėtų būti taikoma kiekvienam pramonės sektoriui, reprezentuojančiam reikšmingą pozicijų rūšies dalį. Tik tais atvejais, kai skirtingose jurisdikcijose arba skirtinguose pramonės sektoriuose pastebimi dideli bendri realizuotų ekonominių rodiklių verčių pokyčiai, įstaigoms turėtų būti leidžiama sugrupuoti tas jurisdikcijas arba sektorius nustatant ekonominį nuosmukį;
                  
               
                     (13)
                  
                  
                     turėtų būti nurodytas istorinis laikotarpis, per kurį turi būti tiriamos tam tikro ekonominio rodiklio vertės. Kiekvienam ekonominiam rodikliui turėtų būti nustatytas standartinis 20 metų laikotarpis. Taip užtikrinama, kad istorinis stebėjimo laikotarpis apimtų bent du ekonominius ciklus. Tačiau tais atvejais, kai 20 metų laikotarpio duomenys neapima pakankamai rimtų verčių, turėtų būti reikalaujama, kad įstaigos išsamiau išnagrinėtų duomenų istoriją. Vertės turėtų būti laikomos nepakankamai rimtomis, jei ekonominio rodiklio kintamumas per 20 metų stebėjimo laikotarpį neatspindi tikėtino to rodiklio kintamumo ateityje;
                  
               
                     (14)
                  
                  
                     siekiant paprastumo ir palyginamumo, nuosmukio laikotarpis turėtų trukti bent 12 mėnesių. Siekiant užtikrinti didesnį rezultatų tikslumą, toks laikotarpis turėtų būti laikomas minimaliu. Turėtų būti reikalaujama, kad įstaigos taikytų ilgesnę trukmę, kai blogiausia (-iomis) ekonominio (-ių) rodiklio (-ių), susijusio (-ių) su nuosmukio laikotarpiu, verte (-ėmis) numanomas ilgesnis nuosmukis. Nuosmukio laikotarpio trukmė turėtų atspindėti nepalankias ciklinio elgesio sąlygas, būdingas nagrinėjamos rūšies pozicijoms, o ne struktūrinius ekonomikos pokyčius, darančius ilgalaikį poveikį ekonominių rodiklių vertėms;
                  
               
                     (15)
                  
                  
                     Reglamente (ES) Nr. 575/2013 nustatytais LGD ir perskaičiavimo koeficientų vertinimo reikalavimais reikalaujama, kad įstaigos patvirtintų dokumentais savo reitingų sistemų sandaros ir veiklos elementus, įskaitant jų procesų, skirtų ekonominiams nuosmukiams nustatyti, sandarą, ir saugotų įrodymus, kad laikomasi tame reglamente nustatytų vertinimo reikalavimų. Reglamente (ES) Nr. 575/2013 taip pat reikalaujama, kad įstaigos peržiūrėtų savo LGD ir perskaičiavimo koeficientų įverčius ir visus įvesties duomenis, reikalingus šiems įverčiams nustatyti, kai gaunama naujos informacijos ir bet kuriuo atveju bent kasmet;
                  
               
                     (16)
                  
                  
                     šio reglamento nuostatos yra glaudžiai susijusios, nes jose aptariami ekonominio nuosmukio pobūdis, dydis ir trukmė, kurie daro poveikį dviem skirtingiems rizikos parametrams, naudojamiems taikant vidaus reitingais pagrįstą metodą, t. y. saviems LGD įverčiams ir saviems perskaičiavimo koeficientų įverčiams. Siekiant užtikrinti, kad nuostatos, reikalingos ekonominiam nuosmukiui LGD tikslais nustatyti, ir nuostatos, reikalingos ekonominiam nuosmukiui perskaičiavimo koeficientų tikslais nustatyti, būtų nuoseklios ir įsigaliotų tuo pačiu metu, taip pat užtikrinti galimybę lengvai susipažinti su tomis nuostatomis, pageidautina techninius reguliavimo standartus, reikalaujamus pagal Reglamento (ES) Nr. 575/2013 181 straipsnio 3 dalį, ir techninius reguliavimo standartus, reikalaujamus pagal to paties reglamento 182 straipsnio 4 dalį, pateikti viename reglamente;
                  
               
                     (17)
                  
                  
                     atsižvelgiant į sąveiką su kitais Sąjungos aktais, susijusiais su savais LGD įverčiais ir savais perskaičiavimo koeficientų įverčiais, šio reglamento taikymo pradžios data turėtų būti atidėta iki 2021 m. sausio 1 d. Visų pirma įstaigos turės laikytis peržiūrėtos reikšmingumo ribinės vertės, kurią kompetentingos institucijos nustatė pagal Komisijos deleguotąjį reglamentą (ES) 2018/171 (2);
                  
               
                     (18)
                  
                  
                     šis reglamentas grindžiamas techninių reguliavimo standartų projektais, kuriuos Europos bankininkystės institucija pateikė Komisijai;
                  
               
                     (19)
                  
                  
                     Europos bankininkystės institucija pagal Europos Parlamento ir Tarybos reglamento (ES) Nr. 1093/2010 (3) 10 straipsnį dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal to reglamento 37 straipsnį, pateikti nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Ekonominio nuosmukio pobūdžio, dydžio ir trukmės specifikacija
            
               1.   Reglamento (ES) Nr. 575/2013 181 straipsnio 1 dalies b punkto arba 182 straipsnio 1 dalies b punkto tikslais nustatomas kiekvienos pozicijų rūšies, apibrėžtos to reglamento 142 straipsnio 1 dalies 2 punkte, ekonominis nuosmukis.
            
            
               2.   Nustatant tam tikros pozicijų rūšies ekonominį nuosmukį, taikomos šios specifikacijos taisyklės:
               
                           a)
                        
                        
                           ekonominio nuosmukio pobūdis apibūdinamas ekonominiais rodikliais, kurie pagal 2 straipsnyje nustatytas taisykles klasifikuojami kaip svarbūs tos pozicijų rūšies pozicijoms (toliau – svarbių rodiklių rinkinys);
                        
                     
                           b)
                        
                        
                           kalbant apie dydį, ekonominį nuosmukį rodo blogiausia vertė per 12 mėnesių laikotarpį (toliau – blogiausia 12 mėnesių vertė), kuri stebima kiekvieno svarbių rodiklių rinkinio ekonominio rodiklio atžvilgiu per istorinį laikotarpį, nustatytą tam ekonominiam rodikliui pagal 3 straipsnį (toliau – taikytinas laikotarpis);
                        
                     
                           c)
                        
                        
                           ekonominį nuosmukį sudaro vienas ar keli skirtingi nuosmukio laikotarpiai, apimantys aukščiausio pakilimo ir žemiausio kritimo taškus, susijusius su svarbių rodiklių rinkinio ekonominių rodiklių blogiausiomis 12 mėnesių vertėmis, o kiekvieno tokio laikotarpio trukmė nustatoma pagal 4 straipsnį (toliau – nuosmukio laikotarpio trukmė).
                        
                     
            
               3.   Taikant 2 dalies b punktą, 12 mėnesių laikotarpiai, su kuriais susijusios ekonominio rodiklio vertės, gali prasidėti bet kuriuo taikytino laikotarpio momentu.
            
            
               4.   Taikant 2 dalies c punktą:
               
                           a)
                        
                        
                           nuosmukio laikotarpis yra laikotarpis, per kurį pasiekiama ekonominio rodiklio blogiausia 12 mėnesių vertė;
                        
                     
                           b)
                        
                        
                           kai skirtingų, reikšmingai tarpusavyje susijusių ekonominių rodiklių aukščiausio pakilimo ar žemiausio kritimo taškai, susiję su blogiausia 12 mėnesių verte, pasiekiami vienu metu arba netrukus vienas po kito, nuosmukio laikotarpiai, per kuriuos tokie rodikliai pasiekia blogiausią 12 mėnesių vertę, turi būti laikomi vienu nuosmukio laikotarpiu, apimančiu visų tokių rodiklių blogiausias 12 mėnesių vertes.
                        
                     
         
         
            2 straipsnis
            Svarbių rodiklių rinkinys
            
               1.   Toliau išvardyti ekonominiai rodikliai klasifikuojami kaip svarbūs tam tikros rūšies pozicijoms:
               
                           a)
                        
                        
                           svarbūs visų rūšių pozicijoms:
                           
                                       i)
                                    
                                    
                                       bendrasis vidaus produktas (BVP);
                                    
                                 
                                       ii)
                                    
                                    
                                       nedarbo lygis;
                                    
                                 
                                       iii)
                                    
                                    
                                       išoriniai bendri įsipareigojimų neįvykdymo rodikliai, jei tokių yra;
                                    
                                 
                                       iv)
                                    
                                    
                                       išoriniai bendri kredito nuostoliai, jei tokių yra;
                                    
                                 
                     
                           b)
                        
                        
                           papildomai prie a punkte išvardytų ekonominių rodiklių:
                           
                                       i)
                                    
                                    
                                       svarbūs įmonių arba mažmeninių mažųjų ir vidutinių įmonių (toliau – MVĮ) pozicijoms: konkretiems sektoriams arba pramonės šakoms taikomi indeksai;
                                    
                                 
                                       ii)
                                    
                                    
                                       svarbūs gyvenamosios paskirties nekilnojamojo turto pozicijoms, susijusioms su įmonėmis arba mažmeniniais įsipareigojančiaisiais asmenimis: būsto kainos arba būsto kainų indeksai;
                                    
                                 
                                       iii)
                                    
                                    
                                       svarbūs komercinės paskirties nekilnojamojo turto pozicijoms, susijusioms su įmonėmis arba MVĮ mažmeniniais įsipareigojančiaisiais asmenimis: komercinės paskirties nekilnojamojo turto kainos arba komercinės paskirties nekilnojamojo turto kainų indeksai ir komercinės paskirties nekilnojamojo turto nuomos kainos arba komercinės paskirties nekilnojamojo turto nuomos kainų indeksai;
                                    
                                 
                                       iv)
                                    
                                    
                                       svarbūs mažmeninėms pozicijoms, išskyrus tas, kurioms taikomas i, ii arba iii punktas: visa bendriems šeimos poreikiams tenkinti paimta paskola ir disponuojamosios pajamos, atitinkamai, jei yra;
                                    
                                 
                                       v)
                                    
                                    
                                       svarbūs specializuoto skolinimo pozicijoms:
                                       
                                                   —
                                                
                                                
                                                   nekilnojamojo turto atveju: atitinkamos gyvenamosios, komercinės arba pramoninės nuosavybės nekilnojamojo turto kainos arba nekilnojamojo turto kainų indeksai, nekilnojamojo turto nuomos kainos arba nekilnojamojo turto nuomos kainų indeksai,
                                                
                                             
                                                   —
                                                
                                                
                                                   projektų finansavimo atveju: pagrindinių tiekiamų produktų kainos,
                                                
                                             
                                                   —
                                                
                                                
                                                   objektų finansavimo atveju: atitinkamos užtikrinimo priemonės rūšies ar rūšių indeksai,
                                                
                                             
                                                   —
                                                
                                                
                                                   biržos prekių finansavimo atveju: atitinkamos rūšies biržos prekių kainos arba kainų indeksai;
                                                
                                             
                                 
                                       vi)
                                    
                                    
                                       svarbūs įstaigų pozicijoms: finansinių kreditų indeksai;
                                    
                                 
                     
                           c)
                        
                        
                           be a ir b punktuose išvardytų ekonominių rodiklių, bet kokie kiti ekonominiai rodikliai, kurie yra konkrečios rūšies pozicijų ekonominio ciklo aiškinamieji kintamieji arba rodikliai.
                        
                     
            
               2.   Ekonominiai rodikliai, nustatyti tam tikros rūšies pozicijoms pagal 1 dalį, atspindi tos rūšies pozicijų geografinį pasiskirstymą ir, kai taikoma, jų pasiskirstymą pagal sektorius.
               Tuo tikslu ekonominis rodiklis įtraukiamas į svarbių rodiklių rinkinį:
               
                           a)
                        
                        
                           vieną kartą kiekvienai jurisdikcijai arba prireikus vieną kartą kiekvienai jurisdikcijai priklausančiai geografinei zonai, kuriai tenka reikšminga tos rūšies pozicijų dalis, ir
                        
                     
                           b)
                        
                        
                           atitinkamais atvejais vieną kartą kiekvienam sektoriui, kuriam tenka reikšminga tos rūšies pozicijų dalis.
                        
                     Tačiau jeigu pastebimi dideli bendri ekonominių rodiklių, kurie turi būti įtraukti pagal antrą pastraipą, verčių pokyčiai skirtingose jurisdikcijose arba, jei taikoma, skirtingose jurisdikcijos geografinėse vietovėse, arba, jei taikoma, skirtinguose sektoriuose, vietoje jų gali būti pasirinktas bendras ekonominis rodiklis, atspindintis visas tas jurisdikcijas, geografines vietoves arba sektorius.
            
         
         
            3 straipsnis
            Taikytino laikotarpio nustatymas
            Taikant 1 straipsnio 2 dalies b punktą, ekonominiam rodikliui taikytinas istorinis laikotarpis yra 20 metų laikotarpis, kuris baigiasi įstaigai nustačius ekonominį nuosmukį pagal šį reglamentą. Tačiau jeigu ekonominio rodiklio kintamumas per tą 20 metų laikotarpį neatspindi tikėtino to rodiklio kintamumo intervalo ateityje, tam rodikliui taikomas ilgesnis istorinis laikotarpis, kurio turi pakakti, kad būtų gautos vertės, atitinkančios tokį tikėtiną kintamumo intervalą.
         
         
            4 straipsnis
            Nuosmukio laikotarpio trukmė
            1 straipsnio 2 dalies c punkto tikslais nuosmukio laikotarpio trukmė nustatoma taip:
            
                        a)
                     
                     
                        1 straipsnio 4 dalies b punkte nurodytu atveju bendras nuosmukio laikotarpis yra laikotarpis, kuris yra pakankamai ilgas, kad apimtų visus aukščiausio pakilimo ar žemiausio kritimo taškus, susijusius su blogiausiomis 12 mėnesių vertėmis, nustatytomis skirtingiems ekonominiams rodikliams, susijusiems su tuo bendru nuosmukio laikotarpiu;
                     
                  
                        b)
                     
                     
                        visais atvejais, neatsižvelgiant į tai, ar jie patenka į 1 straipsnio 4 dalies b punkto taikymo sritį, kai per taikytiną laikotarpį nustatytos įvairios atitinkamo (-ų) ekonominio (-ių) rodiklio (-ių) 12 mėnesių vertės labai nesiskiria nuo jų blogiausios 12 mėnesių vertės per konkretų nepertraukiamą laikotarpį, kuris patenka į taikytiną laikotarpį, nuosmukio laikotarpis turi būti pakankamai ilgas, kad atspindėtų stebimą ilgalaikį atitinkamo (-ų) ekonominio (-ių) rodiklio (-ių) stiprumą;
                     
                  
                        c)
                     
                     
                        visais atvejais, neatsižvelgiant į tai, ar jie patenka į 1 straipsnio 4 dalies b punkto taikymo sritį, kai ekonominis (-iai) rodiklis (-iai) atspindi aukščiausio pakilimo ar žemiausio kritimo taškus, esančius greta aukščiausio pakilimo ar žemiausio kritimo taškų, susijusių su blogiausiomis atitinkamo (-ų) ekonominio (-ių) rodiklio (-ių) 12 mėnesių vertėmis per taikytiną laikotarpį, ir tokie gretimi aukščiausio pakilimo ir žemiausio kritimo taškai labai nesiskiria nuo blogiausių atitinkamo (-ų) ekonominio (-ių) rodiklio (-ių) 12 mėnesių verčių per tą laikotarpį, ir tokie gretimi aukščiausio pakilimo ir žemiausio kritimo taškai yra susiję su ta pačia bendra ekonomine aplinka, nuosmukio laikotarpis turi būti pakankamai ilgas, kad atspindėtų visą ilgalaikį laikotarpį, per kurį stebimi tokie gretimi aukščiausio pakilimo ar žemiausio kritimo taškai;
                     
                  
                        d)
                     
                     
                        1 straipsnio 4 dalies a punkte nurodytu atveju, kai netaikomas nei šio straipsnio b punktas, nei c punktas, nuosmukio laikotarpis yra 12 mėnesių laikotarpis, su kuriuo siejama blogiausia 12 mėnesių vertė.
                     
                  
         
            5 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Šis reglamentas taikomas nuo 2021 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 1 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 176, 2013 6 27, p. 1.
         
            (2)  2017 m. spalio 19 d. Komisijos deleguotasis reglamentas (ES) 2018/171, kuriuo Europos Parlamento ir Tarybos reglamentas (ES) Nr. 575/2013 papildomas pradelstų kreditinių įsipareigojimų reikšmingumo ribinės vertės techniniais reguliavimo standartais (OL L 32, 2018 2 6, p. 1).
         
            (3)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).